Cele se plan met weermag ‘kortsigtig’ | Netwerk24
Deur Bonolo Selebano 12 Julie 2019 13:51
Gareth Newham, hoof van geregtigheid en geweldvoorkoming van die ISS, meen die weermag se ontplooiing om die polisie met misdaadbekamping in die Wes-Kaap te help is kortsigtig.
Bheki Cele, polisieminister, het Donderdag tydens sy begrotingsrede in die parlement aangekondig lede van die weermag gaan in die gebiede in Kaapstad met die hoogste moordsyfer ontplooi word.
Newham meen egter dit is nie die oplossing op lang termyn nie. “Dis bloot ’n korttermynoplossing vir ’n dieper krisis. Die ontplooiing van die weermag is ook ’n aanduiding dat die polisie nie funksioneer soos hy moet nie en nie oor die nodige vaardighede beskik nie.”
Heelwat polisielede het van 02:00 af Vrydagoggend aan ’n teenmisdaadoperasie op die Kaapse Vlakte deelgeneem, waarby die weermag nog nie betrokke was nie. Foto: Jaco Marais
Cele het ook Donderdagaand gesê die polisie se eenheid teen bendes gaan landwyd uitgebrei word en ander gespesialiseerde eenhede gaan op die been gebring word.
Newman beskryf hierdie stap as ’n “hoëprofiel krisisreaksie” op ’n ernstige krisis.
“Wat ons moet sien is polisiehervorming. Jy kan nie ’n nuwe struktuur skep wanneer die hoofstruktuur nie werk nie. Voordat ons nie die polisiediens op voetsoolvlak regmaak nie, gaan nuwe eenhede nie die probleem oplos nie,” sê Newham.
Ralph Mathekga, politieke ontleder, stem met Newman saam.
“Die weermag behoort die laaste opsie te wees. Dit is ’n duidelike aanduiding dat polisiëring op sy eie misluk het as die regering voel hy moet die diens aanvul. Jy moet met ’n permanente oplossing vorendag kom.
Die probleme in die Wes-Kaap is ook ’n welsynskwessie en nieregeringsorganisasies moet betrokke raak, sê Mathekga.
Meer oor: Instituut Vir Sekerheidstudies | Bheki Cele | Weermag